Sagredo demana als portaveus del Senat el “sí” a les esmenes presentades als pressupostos per a la conservació del Parc Fluvial del Túria
30/09/2015

# Sagredo demana als portaveus del Senat el “sí” a les esmenes presentades als pressupostos per a la conservació del Parc Fluvial del Túria

[![Sagredo demana als portaveus del Senat el “sí” a les esmenes presentades als pressupostos per a la conservació del Parc Fluvial del Túria](/images/noticias/recurso/parque-fluvial.jpg)](/images/noticias/recurso/parque-fluvial.jpg)

30.09.2015

L’alcalde de Paterna ha dirigit una carta als portaveus de tots els grups parlamentaris de la Cambra Alta instant-los a aprovar les esmenes socialistes als pressupostos generals de l’Estat per a destinar 1.000.000 d’euros al manteniment d’este paratge protegit

L’alcalde de Paterna, Juan Antonio Sagredo està disposat a continuar tocant a totes les portes que faça falta per a aconseguir el finançament necessari per al correcte manteniment del Parc Fluvial del Túria.

Amb eixe fi, el primer edil ha dirigit un escrit als portaveus dels grups parlamentaris amb representació en el Senat instant-los que aproven les esmenes socialistes als Pressupostos Generals de l’Estat en què es reclama la dotació de 1.000.000 euros per a l’atenció del Parc Fluvial del Túria.

En el document enviat, que s’acompanya del manifest en defensa d’este paratge protegit que van subscriure els alcaldes/esses i regidors/es de 13 municipis valencians el passat 9 de setembre a Paterna, Juan Antonio Sagredo explica la importància d’invertir en la conservació d’este enclavament natural que s’està deteriorant, any rere any, per la falta d’implicació i protecció de totes les administracions.

En este sentit, Sagredo ha defés la necessitat de millorar l’accessibilitat del Parc així com de realitzar un control mediambiental de l’aigua, a més de reparar els ferms deteriorats, supervisar el correcte estat d’alguns trams, desbrossar canyars i plantar més vegetació en la ribera del riu.

Així mateix, en l’escrit que els ha fet arribar, l’alcalde també destaca que el Parc Fluvial del Túria és un paratge natural protegit que comprén més de 30 quilòmetres quadrats d’extensió i davall l’àrea d’influència del qual conviuen 1 milió d’habitants i que cada cap de setmana acudien prop de 10.000 persones.

L’enviament d’este escrit constitueix una més de les actuacions que està duent a terme l’alcalde de Paterna per a protegir el Parc Fluvial del Túria i frenar el seu imparable deteriorament ja que ha sigut ell el que ha impulsat el Manifest en defensa del parc i s’ha reunit recentment amb la presidenta de la Confederació Hidrogràfica del Xúquer.